Робърт Лоуъл
На падналите за съединението

Превод от английски: Александър Шурбанов, —

chitanka.info

Сред Сахара от сняг стърчи сега Бостънският стар аквариум.

Натрошените му прозорци са обковани с дъски.

Бронзовата треска-ветропоказател е почти олющена.

Пресъхнали са водоемите.

Носът ми някога пълзеше по стъклото като охлюв.

Ръката ме сърбеше

да пукне леките мехури

над ноздрите на сплашените риби.

Отпуска се ръката ми. Аз и до днес въздишам

по вегетиращото тъмно царство

на рибите и на влечугите. Веднъж в зори през март

се бях облегнал на бодливата галванизирана ограда

на градските земи край Бостън. В тази клетка

жълти динозаври-багери ръмжаха,

ръфаха със тонове трева и кал

и си копаеха подземния гараж.

Сред Бостън се простират паркинги

като площадки за общински сгради.

Скели с пуританско-тиквен цвят опасват

като пояси изтръпналото кметство.

То трепери върху изкопа срещу полковник Шоу[1]

с неговата меднобуза негърска пехота

от Годеновата[2] „Гражданска война“.

Барелефът е покрит с дъска от земетръса на гаража.

Два месеца след марша си през Бостън

половината му полк бе мъртъв.

При освещаването

Уилям Джеймс[3] дочуваше дъха на бронзовите негри.

Подобно рибя кост в гръкляна на града

се е затъкнал паметникът.

Тънък е полковникът

като иглата на компас.

Във него има някаква сърдита птича бдителност,

изящна опнатост на хрътка.

Сякаш е обръгнал от насладата

и зажадувал за уединение.

Свободен най-подир, той се учудва на чудесната

способност на човек да избере живота и умре —

додето води черните бойци на смърт,

не ще превие гръб.

В зеленината на стотиците градчета в Нова Англия

старинни бели църквици все тъй напомнят

за разпокъсан искрен бунт, протрити флагове

загръщат гробовете на Великата републиканска армия.

По-стройни и по-млади от година на година

са статуите на абстрактния Защитник на Съединението,

по-тънки в кръста от оси, те дремят върху щиковете,

замислени през бакенбардите си…

Бащата на полковник Шоу търсеше не паметник,

а онзи ров,

във който тялото на неговия син бе хвърлено

със „черните маймуни“ — и загубено.

Ровът е по-наблизо.

Тук няма паметници за последната война.

На Бойлстън стрийт една рекламна фотография

показва пламналата Хирошима,

над Мослърова каса „Вековечната скала“,

която оцеляла при взрива. И космосът е по-наблизо.

Когато се сведа пред телевизора си,

изпити личица на негърчета плават пред мен като балони.

Полковник Шоу

е яхнал пак сапунения си мехур.

Той чака

благословеното му спукване.

Аквариумът е изчезнал. Вред се стрелкат

автомобили със гигантски плавници на риби.

Дивашко раболепие се плъзга

по тлъсти суми.

[1] Полковник Робърт Гулд Шоу — командир на 54 доброволчески полк, съставен изцяло от негри. Бил убит върху оградата на форт Вагнер, Южна Каролина, и погребан в общ гроб със своите бойци. ↑

[2] Сент Годен — американски скулптор от ирландски произход. ↑

[3] Американски философ-идеалист, създател на програматизма. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.